Amptenaar in die sop vir tweedehandse MercedesArgieffoto bloot ter illustrasie. (Foto: Albert Vincent/Unsplash) Die voormalige munisipale bestuurder van die Nkomazi- plaaslike munisipaliteit in Mpumalanga het in die sop beland nadat hy glo die munisipaliteit se geld gebruik het om ŉ tweedehandse motor te koop. Kapt. Dineo Lucy Sekgotodi, woordvoerder van die Valke, sê Muzi Daniel Ngwenya (55) is Vrydag deur ŉ ondersoekspan in Malelane in hegtenis geneem. Ngwenya staan nou tereg op aanklagte van bedrog, diefstal en die oortreding van die Wet op Munisipale Finansiële Bestuur. Volgens Sekgotodi het die Valke ŉ omvattende ondersoek na Ngwenya se beweerde misdadige aktiwiteite van stapel gestuur nadat dit aan die lig gekom het dat hy in Desember verlede jaar ŉ luukse motor aangeskaf het. “Die verdagte het ŉ tweedehandse Mercedes-Benz van ŉ motorhandelaar in Bedfordview, Johannesburg, gekoop en glo die munisipaliteit se geld daarvoor gebruik.” Hy het glo die motor in sy persoonlike hoedanigheid geregistreer, wat die munisipaliteit sowat R900 000 uit die sak gejaag het. Ngwenya het dieselfde dag van sy inhegtenisneming in die hof verskyn en is op borgtog van R10 000 vrygelaat. “Die saak is tot 25 Januarie uitgestel vir verdere ondersoek,” sê Sekgotodi.